Stavangerartisten Anne kommer fra et hjem der både sangbøker og instrumenter stadig ble utslitt og måtte fornyes. Fra å synge bordverset femstemt sammen med søstrene sine, farget hun håret svart og spillte bassgitar i punkeband som ungdom.

Så lenge hun kan huske har hun komponert sanger og vært opptatt av musikk og harmonier. Hun skriver om hverdagen og de nære ting, og da hun ble mor , var det naturlig å komponere sanger rettet mot barn og familier. Mange av tekstene hennes er ordrette gjengivelser fra ting hennes barn har sagt. Som tekstforfatter har hun blitt kalt barnas Bjørn Eidsvåg, en ung Bob Dyland, finurlig som Tønes. Alle liker å bli tatt på alvor i følelsene sine, og med et skråblikk på barns og familiers hverdag tar hun deg med inn i en verden med forelskelse, middagsmatlaging og tivoliopplevelser Arrangementene er post punk- pop inspirert som hos The Cure, rampete som Karius og Baktus og Elvis Costello, smoothe som Cardigans og Portishead.

Hun kom ut med sitt første album BESTEMME SELV i 2013. Låtene ligger på spilleliste på NRK Super, og hun er for tiden en av de mest spillte artistene i radio. I 2014 kom hun ut med singelen BESTEFAR, og våren 2015 kom singelen TIVOLI som fikk terningkast fem i Aftenbladet. Videre kom singelen Slo MEG, og låtene er spillt daglig i NRK-Super Radio, samt kommet gjennom nåløyet i radioprogrammet Norsk på Norsk. HUSKE DU, MAMMA? er hennes andre album og slippes 8.november. Albumet spilles inn i Stella Polaris Studio i London. Produsenten hennes Øyvind Aamli har jobbet med artister som Tom Jones, Kylie Minouge, Boy George, will.i.am (The Voice UK), Angel Haze, Athlete og Lou Rhodes (Lamb) med fler. Hun har også med seg Leo Cameron Sutherland på trommer som har vært på spillelister i London på lik linje med Massisve Attack og Amy Winehouse. Liz Chi Yen Liew (Moby), krydrer med nydelig fiolin.

Anne spiller konserter for store og små; Tungeneskonserten sammen med Stein Torleif Bjella og Tønes, Stavanger konserthus og Statoilkonserten, der hun fikk med seg 8000 til å nyse og synge med. Store og små arrangement, noen ganger alene andre ganger med ulike musikere. Hun har lang erfaring med å jobbe med barn og musikk, både som musikkpedagog i barnehager og skoler, og som dirigent i barnekor både i Norge og London. Musikken blir jevnlig testet ut på barna, og ofte inkluderer hun barn med opp på scenen, for å gjøre konsertene enda mer levende, intime og ærlige.

Anne sin musikk treffer på flere plan, og fenger hele familien, og musikken hennes kan spilles på langtur i bil uten at noen blir svett i ørene, men tvert imot synger med.